⁣ঐতিহাসিক বিপ্লব ও সংহতি দিবস: ঝালকাঠি ও কাঠালিয়ায় বিএনপির বর্ণাঢ্য র‍্যালি ও সমাবেশ

Fri, 07 Nov 2025 13:25:37 +0000

​ঝালকাঠি:
ঐতিহাসিক বিপ্লব ও সংহতি দিবস উপলক্ষে আজ ৭ নভেম্বর ২০২৫, শুক্রবার, ঝালকাঠি জেলা বিএনপি এক বর্ণাঢ্য র‍্যালির আয়োজন করে। শহীদ রাষ্ট্রপতি জিয়াউর রহমানের আদর্শ ও ৭ নভেম্বরের তাৎপর্য তুলে ধরে অনুষ্ঠিত এই র‍্যালিটি শহরের গুরুত্বপূর্ণ সড়কগুলো প্রদক্ষিণ করে।

​র‍্যালি শেষে এক সভায় বক্তব্য রাখেন ঝালকাঠি জেলা বিএনপি'র সদস্য সচিব ও জেলা আইনজীবী সমিতির সভাপতি আলহাজ্ব এ্যাডঃ শাহাদাৎ হোসেন। তিনি বলেন, এই দিনটি সিপাহী-জনতার ঐক্যবদ্ধ শক্তির মাধ্যমে দেশের স্বাধীনতা ও সার্বভৌমত্ব রক্ষার দিন। তিনি নেতাকর্মীদের ৭ নভেম্বরের চেতনায় উজ্জীবিত হয়ে গণতন্ত্র পুনরুদ্ধারের আন্দোলনে ঝাঁপিয়ে পড়ার আহ্বান জানান।

​কাঠালিয়া:
এদিকে, একই দিবস উপলক্ষে ঝালকাঠির কাঠালিয়া উপজেলাতেও সাবেক ছাত্রনেতা গোলাম আজম সৈকতের নেতৃত্বে একটি বর্নাঢ্য র‍্যালি অনুষ্ঠিত হয়। কাঠালিয়া বাসস্ট্যান্ড থেকে শুরু হওয়া এই র‍্যালি উপজেলার বিভিন্ন সড়ক প্রদক্ষিণ করে উপজেলা পরিষদ মাঠে গিয়ে শেষ হয়।
​এই র‍্যালিতে স্থানীয় বিএনপি এবং এর অঙ্গ ও সহযোগী সংগঠনের নেতৃবৃন্দের উপস্থিতি ছিল চোখে পড়ার মতো, যা তৃণমূল পর্যায়ে দিবসটির গুরুত্ব ও দলের সংহতি প্রকাশ করে। বক্তারা শহীদ জিয়ার নীতি ও আদর্শ অনুসরণ করে দেশের চলমান রাজনৈতিক পরিস্থিতিতে ঐক্যবদ্ধ থাকার অঙ্গীকার ব্যক্ত করেন।