পাঁচথুবী ইউনিয়নে বিএনপির ৩১ দফা ও হাজী ইয়াছিনের কর্মপরিকল্পনার লিফলেট বিতরণ

Wed, 10 Dec 2025 16:45:59 +0000

⁣বিএনপি’র ভারপ্রাপ্ত চেয়ারম্যান তারেক রহমান ঘোষিত “রাষ্ট্র মেরামতের ৩১ দফা” এবং কুমিল্লাকে কেন্দ্র করে হাজী আমিন উর রশিদ ইয়াছিনের ভবিষ্যৎ কর্মপরিকল্পনা সম্বলিত লিফলেট বিতরণ কার্যক্রম অনুষ্ঠিত হয়েছে কুমিল্লার আদর্শ সদর উপজেলার পাঁচথুবী ইউনিয়নে।

রবিবার বিকেলে ইউনিয়নের বিভিন্ন এলাকায় এ লিফলেট বিতরণ অনুষ্ঠিত হয়।

এতে প্রধান অতিথি হিসেবে উপস্থিত ছিলেন সাবেক সংসদ সদস্য ও বিএনপি চেয়ারপার্সনের উপদেষ্টা কাউন্সিলের সদস্য হাজী আমিন উর রশিদ ইয়াছিন।

বিশেষ অতিথি হিসেবে উপস্থিত ছিলেন আদর্শ সদর উপজেলা বিএনপির সভাপতি রেজাউল কাইয়ুম, সাধারণ সম্পাদক শফিউল আলম রায়হান এবং সাংগঠনিক সম্পাদক ওমর ফারুক।

লিফলেট বিতরণ কার্যক্রমে বক্তারা বলেন, বর্তমান রাজনৈতিক অচলাবস্থা থেকে উত্তরণ এবং গণতান্ত্রিক রাষ্ট্রব্যবস্থা পুনরুদ্ধারে বিএনপির ৩১ দফা রূপরেখা অত্যন্ত গুরুত্বপূর্ণ। পাশাপাশি কুমিল্লার উন্নয়ন, অবকাঠামো আধুনিকায়ন, শিক্ষা–স্বাস্থ্য খাতের মানোন্নয়ন ও কর্মসংস্থান সৃষ্টির লক্ষ্যে হাজী ইয়াছিনের পরিকল্পনা জনগণের মধ্যে নতুন আশার সঞ্চার করেছে।

এ সময় স্থানীয় নেতাকর্মী ও সাধারণ মানুষের উপস্থিতি ছিল উল্লেখযোগ্য। নেতারা ঘরে ঘরে গিয়ে লিফলেট পৌঁছে দেন এবং বিএনপির ঘোষিত রূপরেখা সম্পর্কে জনগণকে অবহিত করেন।